उल्का कणों से उपग्रहों को क्षति पहुंचने का संदेह सबसे पहली बार 1993 में उस समय हुआ था जब उपग्रह ओलिंप ने अचानक ही काम करना बंद कर दिया था। उसी वर्ष हब्बल दूरबीन की मरम्मत कर रहे अंतरिक्ष यात्रियों को उसके एक उपकरण के डिश एंटेना में छेद मिला था। तब वैज्ञानिकों ने यह संदेह व्यक्त किया कि संभवतः यह छेद उल्का पिंडों की देन थे लेकिन इस संबंध में वैज्ञानिक एक मत नहीं हो सके। इसी प्रकार मई 1998 में गैलेक्सी-4 में हुयी गड़बड़ी के कारण अमेरिका में पूरे एक दिन पेजर व्यवस्था अस्त-व्यस्त रही। लेकिन इस बार भी पूरी तरह उल्का पिंडों को ही दोषी नहीं माना जा सका। वास्तव में वैज्ञानिकों को इतना खतरा बडे़ उल्का पिंडों से नहीं मालूम हो रहा जितना कि उनके धूल कणों से। क्योंकि जब ये सूक्ष्म कण तीव्र गति से उपग्रह से टकराएंगें तो बेहद गर्म गैस में बदल जाएंगे। इस गैस के विद्युत आवेशित होने के कारण चिंगारियां भड़क सकती हैं और शार्ट सर्किट हो सकता है जिससे उपग्रह में लगे कम्प्यूटर चिप और सर्किटों को क्षति पहुँच सकती है। लेकिन अब विज्ञान ने इतनी तरक्की कर ली है कि इन पर बराबर नजर रखी जा सके और जैसे ही कोई उल्का पिंड अपनी राह से भटके तो उसे सही राह पर लाया जा सके।